《秋怀 其一》
清代·贺贻孙

蟋蟀复蟋蟀，听尔当窗织。秋声从尔出，万籁又瑟瑟。

清商本无心，耳目漫相易。塞北有佳人，玉颜不及惜。

长抱悲秋心，徘徊泪沾臆。晚雨滴芙蓉，如见明妃泣。

年年胭脂山，负此高秋色。

作者简介：明末清初江西永新人，字子翼。明季诸生，与万茂先、陈士业、徐巨源、曾尧臣辈结社豫章。明亡，遂不出。清顺治初，学使慕其名，特列贡榜，避不就。巡按御史笪重光欲举应鸿博，贻孙逃入深山，剪发衣僧服，自此不知所终。所作《激书》，颇多精到之论。另有《易触》、《诗触》、《诗筏》、《骚筏》、《水田居士集》。